Андрэ Буракоўскі

**Андрэ Буракоўскі** (;  9 лютага 1995 году) — швэдзкі хакеіст, нападнік клюбу «Чыкага Блэкгокс» з Нацыянальнай хакейнай лігі. У 2013 годзе быў абраны на драфце НХЛ клюбам «Вашынгтон Кэпіталз» у першым раўндзе пад агульным 23 нумарам.

## Кар’ера
Гулец запачаткаваў сваю прафэсійную кар’еру ў веку 16 гадоў у клюбе «Мальмё Рэдгокс», які на той час спаборнічаў у другім швэдзкім хакейным дывізіёне. У 2012 годзе быў задрафтаваны расейскім СКА на драфце КХЛ, а праз год быў абраны «Вашынгтон Кэпіталз» ужо на драфце НХЛ.

4 верасьня 2013 году склаў кантракт з клюбам з ЗША тэрмінам на тры гады. Спачатку нядоўгі час правёў у клюбе «Эры Отэрз». У кастрычніку 2014 году дэбютаваў у НХЛ, зьявіўшыся ў матчы супраць «Манрэаль Канадыенз». Гулец у першым сваім матчы адзначыўся закінутай шайбай, стаўшы 13-м гульцом «Вашынгтон Кэпіталз», які здолеў такое зрабіць. З сэзону 2015—2016 гадоў ужо стала замацаваўся ў асноўным складзе. 4 ліпеня 2017 году хакеіст склаў новы 2-гадовы кантракт з «Вашынгтон Кэпіталз» на 6 мільёнаў даляраў. У сэзоне 2017—2018 гадоў Буракоўскаму спатрэбілася апэрацыя на вялікім пальцу пасьля таго, як ён атрымаў траўму ў гульні супраць «Флорыды Пантэрз». Чакалася, што швэд прапусьціць ад шасьці да васьмі тыдняў. Вярнуўся да клюбных шыхтаў ужо празь некалькі тыдняў, прапусьціўшы 20 гульняў.

Буракоўскі выбыў праз пашкоджаньне за час плэй-оф Кубка Стэнлі 2018 году, прапусьціўшы рэшту першага раўнду супраць «Каламбус Блю Джэкетс». Вярнуўшыся гулец амаль не здабываў пункты, закінуўшы двойчы толькі клюбу «Тампа Бэй Лайтнінг» у сёмай вырашальнай гульні. 7 чэрвеня стаў уладальнікам Кубка Стэнлі.

28 чэрвеня 2019 году Буракоўскі быў абменены ў «Каларада Эвэланш» у абмен на Скота Касмачака, а таксама другі і трэці выбар на драфце 2020 году. 15 ліпеня 2019 году гулец узгадніў гадавы кантракт з каларадаўскім клюбам на суму 3,25 мільёнаў даляраў. Дэбютаваў у складзе новай каманды 3 кастрычніка ў матчы супраць «Калгары Флэймз». Гулец замацаваўся ў складзе, гуляючы пераважна ў другім зьвяне. 10 траўня 2021 год закінуў сваю сотую шайбу ў сваёй кар’еры. 12 сьнежня 2021 году Буракоўскі зрабіў свой першы хет-трык у кар’еры ў гульні супраць «Флорыды Пантэрз» на Бол-Арэне. У 2022 годзе зноў прабіўся ў фінал Кубка Стэнлі, закінуўшы пераможную шайбку ў авэртайме першага матчу супраць «Тампа Бэй Лайтнінг». Яшчэ адзін гол швэд здабыў у другім матчы, а ягона каманда перамагла зь лікам 7:0. Пасьля гэтага хакеіст зноў зламаў вялікі палец, што выключыла яго з складу, аднак «Каларада Эвэланш» безь яго стаў уладальнікам Кубка Стэнлі. 13 ліпеня 2022 году як вольны агент далучыўся да «Сіетл Кракена», склаўшы пяцігадовы кантракт на 27,5 мільёнаў даляраў.

Хакеіст згуляў першую палову сэзона 2022—2023 гадоў, але 7 лютага атрымаў траўму ў матчы супраць «Нью-Ёрк Айлэндэрз» і выбыў да канца сэзону. Ён вярнуўся да складу «Кракена» толькі перад сэзонам 2023—2024 гадоў, але згуляў толькі ў шасьці гульнях, атрымаўшы чарговую траўму. Па заканчэньні сэзону 2024—2025 гадоў, свайго трэцяга ў складзе «Кракена», Буракоўскі быў абменены ў «Чыкага Блэкгокс» на Жазэфа Вэлено 21 чэрвеня 2025 году.

## Крыніцы

## Вонкавыя спасылкі
* 
* 
* 

Катэгорыя:Швэдзкія хакеісты
Катэгорыя:Хакеісты зборнай Швэцыі
Катэгорыя:Хакеісты клюбу «Мальмё Рэдгокс»
Катэгорыя:Хакеісты клюбу «Вашынгтон Кэпіталз»
Катэгорыя:Хакеісты клюбу «Каларада Эвэланш»
Катэгорыя:Хакеісты клюбу «Сіетл Кракен»
Катэгорыя:Хакеісты клюбу «Чыкага Блэкгокс»